NARIADENIE KOMISIE (ES) č. 1243/2008
z 12. decembra 2008,
ktorým sa menia a dopĺňajú prílohy III a VI k smernici 2006/141/ES, pokiaľ ide o požiadavky na zloženie určitých potravín na počiatočnú výživu dojčiat
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/398/EHS z 3. mája 1989 o aproximácii právnych predpisov členských štátov, ktoré sa týkajú potravín na určité nutričné využitie (1), a najmä na jej článok 4 ods. 1 tretí pododsek druhú zarážku,
keďže:
(1)
Smernica Komisie 2006/141/ES z 22. decembra 2006 o počiatočnej dojčenskej výžive a následnej dojčenskej výžive a o zmene a doplnení smernice 1999/21/ES (2) ustanovuje okrem iného požiadavky na zloženie potravín na počiatočnú výživu dojčiat.
(2)
V smernici 2006/141/ES sa stanovuje, že iba látky uvedené v prílohe III k tejto smernici sa môžu použiť pri výrobe potravín na počiatočnú výživu dojčiat s cieľom splnenia požiadaviek na, okrem iného, aminokyseliny a iné zlúčeniny dusíka.
(3)
Príloha III k uvedenej smernici by mala byť zmenená a doplnená, aby sa povolilo používanie L-arginínu a jeho hydrochloridu v potravinách na počiatočnú výživu dojčiat.
(4)
V smernici 2006/141/ES sa tiež ustanovuje, že potraviny na počiatočnú výživu dojčiat vyrobené z bielkovinových hydrolyzátov, vymedzené v bode 2.2 prílohy I k tejto smernici, s obsahom bielkovín medzi minimálnou hodnotou a 0,56 g/100 kJ (2,25 g/100 kcal) musia byť v súlade s príslušnými špecifikáciami uvedenými v prílohe VI. Uvedená príloha stanovuje špecifikácie pre obsah a zdroj bielkovín a spracovanie bielkovín používaných pri výrobe takýchto potravín na počiatočnú výživu dojčiat, vyrábaných z hydrolyzátov srvátkových bielkovín získaných z bielkovín kravského mlieka.
(5)
Nariadenie Komisie (ES) č. 1609/2006 z 27. októbra 2006, ktorým sa na obdobie dvoch rokov povoľuje umiestňovať na trh potraviny na počiatočnú výživu dojčiat na báze hydrolyzátov srvátkových bielkovín získaných z bielkovín kravského mlieka (3), povoľuje umiestňovať na trh potraviny na počiatočnú výživu dojčiat na báze hydrolyzátov kravského mlieka v súlade so špecifikáciami týkajúcimi sa obsahu a zdroja bielkovín, ich spracovania a kvality stanovenými v prílohe k tomuto nariadeniu. Platnosť uvedeného povolenia uplynie 27. októbra 2008.
(6)
V smernici 2006/141/ES sa na trvalom základe ustanovuje povolenie stanovené v nariadení (ES) č. 1609/2006. Príloha VI k smernici 2006/141/ES stanovuje špecifikácie pre obsah, zdroj a spracovanie bielkovín pre príslušné potraviny na počiatočnú výživu dojčiat. Osobitné požiadavky na zloženie súvisiace s kvalitou bielkovín sa však do uvedenej prílohy nezaradili. Neprítomnosť takýchto požiadaviek by po skončení uplatňovania nariadenia (ES) č. 1609/2006 bránila umiestneniu potravín na počiatočnú výživu dojčiat vyrobených z bielkovinových hydrolyzátov na trh.
(7)
Chýbajúce špecifikácie týkajúce sa kvality bielkovín, ktoré boli zaradené do povolenia ustanoveného v nariadení Rady (ES) č. 1609/2006, by mali byť doplnené do prílohy VI k smernici 2006/141/ES. Uvedená príloha by sa preto mala zodpovedajúcim spôsobom zmeniť a doplniť.
(8)
Aby sa zabránilo akýmkoľvek narušeniam na trhu pre potraviny na počiatočnú výživu dojčiat, malo by sa toto nariadenie uplatňovať od 28. októbra 2008.
(9)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Prílohy III a VI k smernici 2006/141/ES sa menia a dopĺňajú v súlade s prílohou k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 28. októbra 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. decembra 2008